Document ID: 31977D0270

31977D0270
L 088/9
SLUŽBENI LIST EUROPSKE UNIJE
29.03.1977.
ODLUKA VIJEĆA
od 29. ožujka 1977.
o ovlaštenju Komisije za izdavanje zajmova Euratoma u svrhu doprinosa financiranju nuklearnih elektrana
(77/270/Euratom)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske zajednice za atomsku energiju, a posebno njegove članke 2., 172. i 203.;
uzimajući u obzir prijedlog Komisije,
uzimajući u obzir mišljenje Skupštine (1),
uzimajući u obzir mišljenje Gospodarskog i socijalnog odbora (2),
budući da upotreba nuklearne energije može smanjiti pretjeranu ovisnost Zajednice o vanjskim izvorima energije i tako poboljšati uvjete uvoza energije;
budući da je u sadašnjim tehničkim i gospodarskim uvjetima korištenje nuklearne energije za proizvodnju električne energije ekonomski povoljnije i prihvatljivije od korištenja naftnih proizvoda;
budući da dodatno ulaganje potrebno za nuklearnu elektranu u usporedbi s konvencionalnom elektranom, povezano s troškovima koji proizlaze iz povećanja cijene naftnih proizvoda koji utječu na operativne troškove postojećih konvencionalnih elektrana, znači da su proizvođači električne energije prisiljeni na povećano zaduživanje;
budući da članak 2. točka (c) Ugovora daje Zajednici zadaću olakšavati ulaganja i osiguravanja, posebno poticanjem inicijativa poduzetništva, uspostavljanja osnovnih postrojenja potrebnih za razvoj nuklearne energije u Zajednici; budući da se, ako se treba doprinijeti financiranju nuklearnih elektrana, moraju uspostaviti mehanizmi za zaduživanje i pozajmljivanje; budući da se takvo djelovanje čini nužnim za ostvarivanje cilja određenog u članku 2. točki (c) Ugovora, iako Ugovor ne predviđa za tu svrhu potrebne ovlasti
budući da se s obzirom na veliki iznos potrebnog kapitala treba povećati financijski potencijal; budući da Zajednica može osigurati znatnu količinu pomoći u ovom području;
budući da Zajednica ima dužnost iskoristiti sva njoj dostupna sredstva kako bi olakšala ostvarivanje ciljeva donesenih novom strategijom o zajedničkoj energetskoj politici,
ODLUČILO JE:
Članak 1.
Ovime se Komisija ovlašćuje izdavati zajmove, u ime Europske zajednice za atomsku energiju (Euratom) i to u okviru iznosa koje utvrdi Vijeće, prihodi kojih će se posuditi u svrhu financiranja investicijskih projekata koji se odnose na industrijsku proizvodnju električne energije u nuklearnim elektranama i za industrijska postrojenja gorivnog ciklusa.
Komisija posuđuje ne više od iznosa zajmova za koje je zaprimila zahtjeve.
Transakcije zaduživanja i pozajmljivanja izražene su u istoj valuti i provode se pod istim uvjetima kao i otplata glavnice i plaćanje kamata. Troškove Zajednice nastale prilikom sklapanja i provođenja svake transakcije snose dotična poduzeća korisnici.
Članak 2.
O uvjetima zajmova koji će se izdavati pregovara se s Komisijom u najboljem interesu Zajednice poštujući uvjete na tržištima kapitala i u skladu s ograničenjima koja nameće rok odnosnog zajma.
Članak 3.
Komisija odlučuje o odobrenju svakog zajma. Njezine se odluke posebno temelje na načelu davanja prednosti korištenju sredstava po najisplativijim uvjetima za uređaje optimalne veličine.
Jamstva za zajmove daju se sukladno uobičajenoj bankarskoj praksi.
Članak 4.
Komisija redovito obavješćuje Vijeće i Europski parlament o prihodima i troškovima transakcija koji proizlaze iz ugovaranja i otplate izdanih i odobrenih zajmova Euratoma. Svake godine ona podnosi izvješće o svojoj politici zaduživanja zajedno s procjenom proračuna.
Članak 5.
Financijski nadzor i revizija provode se u skladu s Financijskom uredbom od 25. travnja 1973., koja se primjenjuje na opći proračun Europskih zajednica (3).
Sastavljeno u Bruxellesu 29. ožujka 1977.

Labels: 15
14